DA Den Europæiske Unions Tidende C 271/5

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 271/05)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN ÆNDRING AF VARESPECIFIKATIONEN FOR BESKYTTEDE OPRINDELSESBETEGNELSER OG BESKYTTEDE GEOGRAFISKE BETEGNELSER, SOM IKKE ER AF MINDRE OMFANG

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»POMODORO DI PACHINO«

EU-nr.: PGI-IT-02131 — 5.4.2016

BOB ( ) BGB ( X )

1. Ansøgende sammenslutning og legitim interesse

Consorzio di Tutela dell’IGP Pomodoro di Pachino

Adresse: Via Nuova sn 96018 Marzamemi (SR) ITALIEN Tlf. +39 0931595106 Fax +39 0931595106 E-mail: segreteria@igppachino.it

Sammenslutningen Consorzio di Tutela dell’IGP Pomodoro di Pachino har en legitim interesse i at indgive en anmodning om ændring i henhold til artikel 13, stk. 1, i bekendtgørelse udstedt af Ministero delle politiche agricole alimentari e forestali nr. 12511 af 14.10.2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet: opdatering af henvisning til lovgivningen.

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Artikel 2 i varespecifikationen

1. Sætningen: »»Pomodoro di Pachino« BGB omfatter følgende typer tomatfrugter: — runde, glatte — ribbede — cherrytomat (kirsebærtomat)« affattes således: »»Pomodoro di Pachino« BGB omfatter følgende typer tomatfrugter: — runde, glatte — ribbede — cherrytomat (kirsebærtomat) — blommetomat og mini blommetomat«.

Artikel 2 ændres med indføjelse af en ny tomatart, som tilhører kategorien blommetomat og mini blommetomat. Der er tale om en type af tomater i klase med aflange, ovale frugter, hvis form minder om en dadel og som er velegnet til anvendelse i tomatsaucer og blandede salater. De enkelte frugters vægt svinger afhængigt af sorten mellem 15 og 35 gram.

Ansøgningen om optagelse af tomattyperne blommetomat og mini blommetomat fremsættes i producenternes interesse, for ikke at stille de bedrifter, der har aktiviteter i produktionsområdet for »Pomodoro di Pachino« BGB, der blev fastlagt som afgrænset geografisk område, ringere.

Typen »blommetomat og mini blommetomat« har været dyrket, omend i mindre mængder, siden begyndelsen af 1980'erne og nyder i lighed med de tre tomattyper runde og glatte, ribbede og cherrytomat (kirsebærtomat) godt af det geografiske områdes karakteristiske egenskaber.

For typen blommetomat og mini blommetomat er der i dag takket være den stigende efterspørgsel på markedet en konstant produktionsmængde, som er lig størrelsen af produktionen af de øvrige BGB-mærkede Pachino-tomattyper. Optagelsen af typen »blommetomat og mini blommetomat« beskytter produktet, idet den forankres i produktionsområdet og beriger oprindelsesbetegnelsen, eftersom forbrugerne gives en garanti for produktets oprindelse.

Derfor anmodes om ændringen af varespecifikationen og enhedsdokumentet.

Produktionsmetode

Artikel 4 i varespecifikationen

2. Sætningen: »— udplantningsperioden er fra august til februar, med undtagelse af typen cherrytomat, som kan udplantes hele året rundt« ændres til: »— udplantningsperioden er fra august til februar, med undtagelse af typen cherrytomat og blommetomater og mini blommetomater, som kan udplantes hele året rundt«.

3. Sætningen: »Hvad angår det maksimalt tilladte udbytte for »Pomodoro di Pachino« BGB, må udbyttet pr. tomattype ikke overskride følgende mængder: — rund, glat tomat: 120 ton/ha — ribbet tomat: 90 ton/ha — cherrytomat (kirsebærtomat): 70 ton/ha« ændres til: »Hvad angår det maksimalt tilladte udbytte for »Pomodoro di Pachino« BGB, må udbyttet pr. tomattype ikke overskride følgende mængder: — rund, glat tomat: 120 ton/ha — ribbet tomat: 90 ton/ha — cherrytomat (kirsebærtomat): 70 ton/ha — blommetomat og mini blommetomat: 90 ton/ha«.

Artikel 4 ændres derfor med optagelsen af en ny tomattype, og i varespecifikationen angives udplantningsperioden og den maksimale tilladte produktionsmængde.

Med tomattypen blommetomat og mini blommetomat er det muligt at opnå kvalitetsprodukter selv ved en produktion på op til 90 ton/ha og, som det er tilfældet ved cherrytomat, kan denne tomattype udplantes hele året.

Andet [opdatering af henvisning til lovgivningen]

Henvisningerne til Rådets forordning (EF) nr. 510/2006 (2) er blevet opdateret, idet de er erstattet af henvisning til forordning (EU) nr. 1151/2012.

ENHEDSDOKUMENT

»POMODORO DI PACHINO«

EU-nr.: PGI-IT-02131 — 5.4.2016

BOB ( ) BGB ( X )

1. Betegnelse

»Pomodoro di Pachino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Pomodoro di Pachino« BGB betegner tomatfrugter i frisk tilstand af den botaniske art Lycopersicum esculentum Mill., som er produceret i det afgrænsede geografiske område.

»Pomodoro di Pachino« BGB omfatter følgende typer tomatfrugter:

— runde, glatte

— ribbede

— cherrytomat (kirsebærtomat)

— blommetomat og mini blommetomat.

De vigtigste karakteristiske egenskaber for »Pomodoro di Pachino« er:

— fast frugtkød

— lille frørum

— højt sukkerindhold, målt på grundlag af mængden af opløselige faste stoffer på over 4,5 °Brix.

Frugterne skal tilhøre handelsklasse »ekstra« og »I« og være:

— hele

— friske af udseende

— sunde (produkter, der er angrebet af råd eller er forringet i en sådan grad, at de er uegnede til konsum, udelukkes)

— rene, fri for synlige fremmedlegemer

— fri for fremmed lugt og/eller smag.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Pomodoro di Pachino« dyrkes i det afgrænsede geografiske område i et beskyttet miljø (væksthus og/eller tunnel tildækket med polyethylenfolie eller et andet overdækningsmateriale). Som beskyttelse mod skadedyr kan planterne i sommerperioden overdækkes med insektnet med den egnede maskestørrelse.

Produktion i jordfri dyrkningssystemer er ikke tilladt.

3.5. Særlige regler vedrørende skiveskæring, rivning og emballering osv. vedrørende det produkt, som den registrerede betegnelse henviser til

»Pomodoro di Pachino« BGB kan pakkes direkte på bedriften eller på andre egnede pakkeanlæg samme dag, som høsten finder sted.

Klargøring og pakning skal foretages på anlæg, som er beliggende i kommunerne, herunder også i de kommuner, som kun delvis ligger i produktionsområdet. At pakningen skal foregå i produktionsområdet er nødvendig for at undgå forringelser af frugten i afsætningsleddet som følge af beskadigelse af tomatens overflade, der kan føre til skimmeldannelse og gøre produktet usælgeligt.

Ved markedsføringen skal »Pomodoro di Pachino« være pakket i ny engangsemballage af forskellig type, som er tilladt i henhold til gældende lovgivning og som højst vejer 10 kg.

Lukningen på emballagen skal være således, at indholdet ikke kan fjernes, uden at det klart ses, at emballagen er brudt. Produktet kan også markedsføres i åbne pakninger, når blot de enkelte tomatfrugter er forsynet med en selvklæbende mærkat med det specifikke logo for »Pomodoro di Pachino« BGB.

3.6. Særlige regler for mærkning af det produkt, den registrerede betegnelse henviser til

Emballagen skal indeholde følgende elementer og oplysninger:

— det specifikke logo som anført nedenfor

— navnet på pakkevirksomheden og/eller afsenderen

— handelsmæssige kendetegn: produktart, vareklasse, emballagens vægt

— teksten: »pomodoro prodotto in coltura protetta« (tomater produceret under beskyttet dyrkning)

— EU-logoet.

4. Præcis afgrænsning af det geografiske område

Produktionen af »Pomodoro di Pachino« foregår i hele det område, der hører under kommunerne Pachino og Portopalo di Capo Passero, og i en del af kommunerne Noto (Siracusa-provinsen) og Ispica (Ragusa-provinsen), som er beliggende i den sydøstlige del af Sicilien.

5. Tilknytning til det geografiske område

»Pomodoro di Pachino« produceres i et særligt område, som er kendetegnet ved høje temperaturer og det højeste antal solskinstimer i det kontinentale Europa (data fra satellitterne Landsat og Meteosat). På grund af havets nærhed er der et mildt klima og meget sjældent dage med frost om vinteren og foråret.

Sammenspillet af disse faktorer har sammen med kvaliteten af vandingsvandet, hvis saltindhold ligger på mellem 1 500 og 10 000 μS/cm, været med til at fremme udviklingen af væksthuskulturen, som har været afgørende for, hvilke afgrøder producenterne i dette særlige geografiske område har valgt at dyrke og dermed bestemmende for de organoleptiske kvalitetsegenskaber hos »Pomodoro di Pachino«.

Den særlige egenskab, som har været afgørende for, at »Pomodoro di Pachino« er blevet et eftertragtet produkt, er produktets tidlighed, som allerede blev observeret af de lokale producenter ved de første dyrkninger. Hertil kommer andre egenskaber, som med tiden har opnået forbrugernes anerkendelse: smagen, frugtkødets fasthed, skindets glans og den lange holdbarhed efter høsten, som har betydet, at betegnelsen er velkendt på markedet.

Tomaten er det typiske havebrugsprodukt i Pachino-området. Dyrkningen af tomater tog sin begyndelse i 1925 på bedrifter, som lå langs kyststrækningen og havde adgang til vandingsvand fra grundvandet.

På baggrund af de første erfaringer kunne det konstateres, at grøntsager dyrket i dette område modnedes mellem 15 og 20 dage tidligere end i andre produktionsområder.

I starten var interessen for denne kultur dog begrænset på grund af den endnu udbredte vindyrkning. I 1950'erne bredte dyrkningen af tomater sig over større, men stadig kystnære arealer, idet man også begyndte at anvende teknikker til at fremdrive og beskytte kulturen i dens tidlige faser. Grunden hertil var, at klimaet i disse kyststrækninger på trods af de særligt gunstige temperaturer er udsat for ekstraordinært store øjeblikkelige temperaturfald og temperaturudsving mellem dag og nat, som undertiden har forårsaget, at hele produktionen af havebrugsafgrøder er blevet ødelagt.

De mest udbredte former for beskyttelse bestod i overdækning af hver enkelt plante med fyllokladier fra figenkaktus, teglsten eller flere lag måtter lavet af kornstubbe, som var flettet sammen med ståltråd og forstærket med rør. I begyndelsen af 1960'erne opførtes de første væksthuse i form af hytter, som var lavet af kæmperør og overdækket med polyethylenfolie. I årene, der fulgte, blev væksthusene konstrueret stadig mere solide, og i stedet for rør blev der anvendt pæle af kastanjetræ med en ramme af fyrretræ. Produktionen i beskyttet dyrkning skal derfor betragtes som resultatet af en proces, som på simpel og næsten naturlig vis har udviklet sig efter målet om at fremskynde dyrkningen og høsten af tomaterne.

Efter den alvorlige krise for vindyrkningen i 1970'erne fulgte en hastig omlægning af mange områder til væksthuskultur og fremkomsten af de første former for nutidens producentorganisationer, som begyndte at markedsføre produktet med angivelse af oprindelsesområdet »Pachino«.

Dyrkningsmetoderne blev forbedret som følge af anvendelsen af moderne overrislingssystemer, og væksthuse af galvaniseret metal begyndte at vinde frem.

Således har »Pomodoro di Pachino« med tiden opnået betydelig anseelse på de nationale markeder og uden for Italiens grænser takket være tomatens enestående kvalitetsegenskaber.

De særlige jordbundsforhold i produktionsområdet giver produktet disse kvalitetsegenskaber, som sammen med de produktionsmetoder, producenterne anvender, gør, at dyrkningen er karakteristisk for dette geografiske område.

Kvaliteten af »Pomodoro di Pachino« kommer til udtryk i de iboende egenskaber, som er kendetegnende for den: smagen, frugtkødets fasthed, skindets glans, den lange holdbarhed efter høsten, der er egenskaber, som værdsættes højt hos forbrugerne, som efterspørger »Pomodoro di Pachino« markedet, og som har givet produktet dets store anseelse i såvel Italien som uden for landets grænser.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Pomodoro di Pachino« i Gazzetta Ufficiale della Repubblica Italiana (den italienske stats tidende) nr. 40 af 19. februar 2016.

Den konsoliderede udgave af varespecifikationen kan ses på dette websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske ministerium for landbrugs-, fødevare- og skovbrugspolitiks hjemmeside (www.politicheagricole.it) og klikke på »Prodotti DOP e IGP« (øverst til højre), derefter på »Prodotti DOP, IGP e STG« (venstre side) og til sidst på »Disciplinari di produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12.